স্বপ্ন দেখা শুরু হয়েছিল মমতা বন্দ্যোপাধ্যায়ের আমলে। আর সেই স্বপ্ন সম্ভব হতে চলেছে নরেন্দ্র মোদী জমানায়। খুব তাড়াতাড়ি মধ্যপ্রদেশের হাবিবগঞ্জ হয়ে উঠতে চলেছে ভারতের প্রথম বিশ্বমানের রেল স্টেশন। খোদ রেলমন্ত্রী পীযূষ গয়াল জানিয়েছেন, দ্রুত গতিতে এগোচ্ছে কাজ। তিনি খুশি। ইতিমধ্যেই দু’টি সাবওয়ে তৈরি হয়ে গিয়েছে। খুব তাড়াতাড়ি এই স্টেশনে ট্রেন চলাচল করবে।
ভোপালের কাছে হাবিবগঞ্জ স্টেশনকে যখন এমন ঝাঁ চকচকে রূপ দেওয়ার প্রস্তাব আসে তখন রেলমন্ত্রীর আসনে ছিলেন পশ্চিমবঙ্গের মুখ্যমন্ত্রী মমতা বন্দ্যোপাধ্যায়। সেই শুরু। তবে মাঝে কাজের গতি কমে যায়। নতুন করে গতি পায় ২০১৫ সালে সুরেশ প্রভু রেলমন্ত্রকের দায়িত্ব পাওয়ার পরে। লক্ষ্য নেওয়া হয় ২০১৮ সালের মধ্যেই চালু হয়ে যাবে নতুন এই স্টেশন। 
হাবিবগঞ্জ স্টেশনে ‌যাত্রীদের বসার জন্য থাকবে ৬০০টি আরামদায়ক চেয়ার। আধুনিক টয়লেট, পরিশ্রুত জল, রিটেল শপ ও ফাস্ট ফুড জোন। স্টেশনে বিনোদনের নানা ব্যবস্থাও থাকবে। গোটা স্টেশনে মিলবে ফ্রিতে ওয়াইফাই। এমন স্টেশন একটি নয়, একই সঙ্গে কাজ চলছে গুজরাতের গাঁধীনগর স্টেশনেও। ২০১৭ সালে সেই কাজের সূচনা করেন প্রধানমন্ত্রী নরেন্দ্র মোদী। আশা করা হচ্ছে সেটাও আগামী জানুয়ারি মাসের মধ্যে শেষ হবে।
তবে তার আগেই চালু হয়ে যাবে হাবিবহঞ্জ স্টেশন। জার্মানির হিডলবার্গ স্টেশনের আদলে তৈরি হচ্ছে হাবিবগঞ্জ। ভারতীয় রেলের ইতিহাসে এটিই প্রথমবার একটা আস্ত রেলওয়ে স্টেশন হবে যার পরিচালনার দায়িত্ব তুলে দেওয়া হল বেসরকারি সংস্থা ‘বনশল পাথওয়েজ হাবিবগঞ্জ প্রাইভেট লিমিটেড’-এর হাতে। হাবিবগঞ্জ স্টেশনের উন্নয়েন জন্য বেসরকারি সংস্থাটি দায়ভার নিলেও ওই স্টেশনে রেল চলাচল করাবে ভারতীয় রেলই। স্টেশনের রক্ষণাবেক্ষণ থেকে পার্কিং, ক্যাটারিং, ট্রেন পরিষ্কার ইত্যাদি সবই করবে ওই বেসরকারি সংস্থা। ওই সংস্থাকে ৪৫ বছরের জন্য ১৩ লাখ একর জমি লিজ দিয়েছে রেল। সেখানে হাসপাতাল থেকে হোটেল, কনভেনশন সেন্টার সবই বানাতে পারবে ‘বনশল পাথওয়েজ হাবিবগঞ্জ প্রাইভেট লিমিটেড’।
রেলমন্ত্রী জানিয়েছেন, একে একে আরও স্টেশনকে এমন আধুনিক করে তুলতে বেসরকারি সংস্থার সঙ্গে হাত মেলাবে রেল।